**B. Osobitná časť**

**K § 1**

​  
Nariadenie vlády SR ďalej bližšie popisuje obsah a štruktúru záväzného plánu operačného programu, postup jeho schvaľovania Úradom podpredsedu vlády Slovenskej republiky pre investície a informatizáciu (ďalej len ,,Úrad“), povinnosť riadiaceho orgánu predkladať podklady pre potreby priebežného sledovania plnenia záväzného plánu ako aj spôsob ročného vyhodnotenia plnenia záväzného plánu operačného programu.  
Cieľom záväzných plánov operačných programov riadiacich orgánov  je posilnenie postavenia Úradu v oblasti riadenia, koordinácie a dohľadu nad využívaním fondov Európskej únie. Navrhované schvaľovanie záväzných plánov zároveň smeruje k naplneniu Programového vyhlásenia vlády Slovenskej republiky, v ktorom si vláda Slovenskej republiky stanovila zlepšenie implementácie európskych štrukturálnych a investičných fondov (ďalej len ,,EŠIF“) a dosahovanie ich výsledkovej orientácie.  
V súlade s Programovým vyhlásením vlády Slovenskej republiky, vláda považuje úspešné a transparentné čerpanie fondov Európskej únie za rozhodujúce vo vzťahu k poľnohospodárstvu a rozvoju vidieka. Z uvedeného dôvodu sa rozšírené kompetencie Úradu aj na Program rozvoja vidieka SR 2014-2020. Vzor záväzného plánu operačného programu tvorí prílohu nariadenia vlády SR. Povinnosti uvedené v § 1 plní vo vzťahu k Úradu riadiaci orgán a to aj za sprostredkovateľský orgán, ak riadiaci orgán plní niektoré úlohy v rámci operačného programu prostredníctvom sprostredkovateľského orgánu. V prípade ak je výkon relevantných úloh plnený prostredníctvom Pôdohospodárskej platobnej agentúry, rovnako sa povinnosti uvedené v § 1 plnia vo vzťahu k Úradu prostredníctvom riadiaceho orgánu.

**K § 2**

Partnerská dohoda Slovenskej republiky na roky 2014 – 2020 jasne pomenováva nedostatky v oblasti plánovania a prípravy v predošlom programovom období 2007-2013, kedy  synergia, integrita a komplementarita výziev nebola riešená vôbec alebo veľmi povrchne.  Bez  vzájomnej previazanosti výziev a projektov dochádzalo k presadzovaniu individuálnych projektov, ktoré majú a mali slabší vplyv na celkové dosiahnutie stanovených cieľov v programovom období 2007-2013.  
Cieľom tohto paragrafu  je zabezpečiť komplementaritu a synergiu jednotlivých operačných programov v zmysle čl. 4 Nariadenia Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20. 12. 2013) ustanovuje pre jednotlivé členské štáty povinnosť  zabezpečiť aby sa intervencie podporované z EŠIF vzájomne dopĺňali a vykonávali koordinovaným spôsobom s cieľom vytvoriť synergické účinky. Uvedené nariadenie č. 1303/2013 vyzýva k podporovaniu spoločných prístupov medzi EŠIF, pokiaľ ide o usmerňovanie rozvoja operácií, výziev na predkladanie návrhov a výberových postupov.  
Postupom uvedeným v §2  Slovenská republika prostredníctvom Úradu  zabezpečí integrovaný prístup k využívaniu EŠIF a k územnému rozvoju a tým prispeje k zabezpečeniu inteligentného, udržateľného a inkluzívnehu rastu Európskej únie. Povinnosti uvedené v § 2 plní vo vzťahu k Úradu riadiaci orgán a to aj za sprostredkovateľský orgán, ak riadiaci orgán plní niektoré úlohy v rámci operačného programu prostredníctvom sprostredkovateľského orgánu. V prípade ak je výkon relevantných úloh plnený prostredníctvom Pôdohospodárskej platobnej agentúry, rovnako sa povinnosti uvedené v § 2 plnia vo vzťahu k Úradu prostredníctvom riadiaceho orgánu.  
V prípade, ak sa riadiacemu orgánu doručí nesúhlasné stanovisko s vyhlásením výzvy podľa §2 ods. 7, za odstránenie rozporu ohľadne spôsobu odstránenia identifikovaných nedostatkov sa považuje písomné alebo elektronické odsúhlasenie možnosti vyhlásiť výzvu centrálnym koordinačným orgánom, pričom predloženie upraveného znenia výzvy na opätovné posúdenie nie je potrebné.

**K § 3**

​  
Cieľom paragrafu 3 je zadefinovať krízové riadenie ako súbor opatrení, ktoré Úrad navrhne po konzultácií s dotknutým riadiacim orgánom, s cieľom nastoliť súlad s kritériami záväzného plánu operačného programu schvaľovaného v zmysle § 1.  Návrh opatrení bude obsahovať aj časový harmonogram zavedenia opatrení.  
Úrad bude priebežne sledovať účinky jednotlivých opatrení a riadiacemu orgánu poskytne potrebnú súčinnosť. O zavedení krízového riadenia ako aj jeho zrušení rozhoduje vláda Slovenskej republiky na základe návrhu predsedu vlády Slovenskej republiky. Povinnosti uvedené v § 3 plní vo vzťahu k Úradu riadiaci orgán a to aj za sprostredkovateľský orgán, ak riadiaci orgán plní niektoré úlohy v rámci operačného programu prostredníctvom sprostredkovateľského orgánu. V prípade ak je výkon relevantných úloh plnený prostredníctvom Pôdohospodárskej platobnej agentúry, rovnako sa povinnosti uvedené v § 3 plnia vo vzťahu k Úradu prostredníctvom riadiaceho orgánu.

**K § 4**

​Stanovuje sa presný termín na predloženie záväzného plánu na rok 2016, ako aj termín pre jeho schválenie zo strany Úradu.